## L’Orquestra de la Comunitat Valenciana visitarà Santander, Pollença i Sòria amb James Gaffigan com a director musical

*** La formació titular de Les Arts inaugura el 3 d’agost el Festival Internacional de Santander amb obres del repertori rus i la presència de la soprano Aida Garifullina
* L’OCV i el seu titular clausuraran el Festival de Pollença amb el violinista Sergey Khachatryan i inauguraran l’Otoño Musical Soriano amb el pianista Javier Perianes**

L’Orquestra de la Comunitat Valenciana (OCV) i el seu director musical James Gaffigan visitaran en els pròxims mesos les localitats de Santander, Pollença i Sòria.

El mestre estatunidenc prepara actualment el programa amb el qual la formació titular de Les Arts inaugurarà el 3 d’agost el Festival Internacional de Santander, una de les cites amb més prestigi i tradició del circuit musical d’estiu, en el qual se citen molts dels artistes i agrupacions de referència en el panorama internacional.

James Gaffigan i l’OCV proposen una vetlada dedicada íntegrament a obres de compositors russos, un dels repertoris fetitxe de la formació i el seu director, amb el qual han collit incontestables èxits esta temporada com *La dama de piques* o *La Patètic*a de Txaikovski.

En la seua visita a la localitat càntabra estaran acompanyats per la soprano Aida Garifullina, una de les dives més cotitzades en l’actualitat, que, durant la primera part, interpretarà àries d’òpera i cançons eslaves de compositors com Rimski-Kórsakov, Txaikovski i Rakhmàninov.

Com a tancament del programa, Gaffigan i l’OCV proposen una selecció de moviments de les *suites* que Serguei Prokófiev va orquestrar a partir de la música per al seu ballet *Romeu i Julieta*, amb els quals el novaiorqués i l’orquestra de Les Arts van firmar un dels seus concerts més aplaudits en l’Auditori la passada temporada.

Després del descans estival, l’Orquestra de la Comunitat Valenciana i James Gaffigan seran també protagonistes d’altres dos cites ineludibles per als melòmans.

El dia 30 d’agost, James Gaffigan i l’OCV visitaran Mallorca per a clausurar la 63a edició del Festival de Pollença amb un concert nocturn en el marc privilegiat del Claustre de Santo Domingo, seu d’este reconegut certamen i una de les joies de l’arquitectura barroca nacional.

En el faristol figuren l’*Obertura Leonore núm 3*, de Beethoven, la *Tercera Simfonia* de Brahms i *Concert per a violí i orquestra, en re menor* de Jean Sibelius, amb el virtuós Sergey Khachatryan com a solista.

Dies després, la formació titular de Les Arts i el seu director seran els encarregats d’obrir la programació del XXXII Otoño Musical Soriano, el 5 de setembre, amb el prestigiós pianista Javier Perianes com a solista.

Per a esta ocasió, a més de la *Tercera* de Brahms i l’*Obertura Leonore*, el programa inclou *Concert per a piano i orquestra núm. 3* de Beethoven, una de les peces de més intensitat i força dramàtica, amb la qual Perianes ha rebut els majors elogis de la premsa especialitzada.

Fecha: 30/07/2024